แบงก์โน้ตส์ มาตรการดับร้อน
มาตรการสกัดฟองสบู่อสังหาริมทรัพย์ของธนาคารแห่งประเทศไทย (ธปท.)
12 เม.ย. 2556

มาตรการสกัดฟองสบู่อสังหาริมทรัพย์ของธนาคารแห่งประเทศไทย (ธปท.) ด้วยการดับร้อนการแข่งขันกันดัมพ์ดอกเบี้ยบ้าน 0% จนทำให้ลูกค้าเข้าใจผิดคิดว่าได้ดอกเบี้ยต่ำกว่าที่อื่น
ทำให้ธนาคารพากันแหยงกันไปทั่ว
“เกริก วณิกกุล” รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) ชี้แจงว่า สาเหตุที่ ธปท.ไม่ต้องการเห็นธนาคารพาณิชย์ไทยทำแคมเปญปล่อยสินเชื่อดอกเบี้ยบ้าน 0% เพราะทำให้ลูกค้าไม่เห็นต้นทุนดอกเบี้ยที่แท้จริง และอาจเกิดการเข้าใจผิดคิดว่าดอกเบี้ยสินเชื่อบ้านที่ตัวเองได้รับ เป็นอัตราดอกเบี้ยที่ต่ำที่สุดในตลาดก็เป็นได้
นอกจากนี้ การทำแคมเปญดังกล่าว ยังสะท้อนว่าธนาคารพาณิชย์มีการแข่งขันการปล่อยสินเชื่อกันมากจนไม่สามารถใช้วิธีลดอัตราดอกเบี้ยลงต่ำกว่านี้ได้ จึงต้องใช้กลวิธีต่างๆ เพื่อดึงดูดความสนใจจากลูกค้า
“เวลาทำโปรโมชัน เขาจะมีเส้นแบ่งว่า ตลอดอายุโครงการที่ปล่อยไปดอกเบี้ยต้องเป็นเท่าไร หลังจากนั้นเขาค่อยไปลดตรงโน้นนิด เพิ่มตรงนี้หน่อย เพื่อเฉลี่ยให้ได้กับต้นทุนที่เขาวางเอาไว้ ซึ่งการทำแบบนี้มันบอก 2 อย่าง คือ เริ่มแข่งขันจนไม่สามารถลดดอกเบี้ยได้จึงต้องนำกลยุทธ์มาช่วย 
สอง คือ ทำให้คนที่เป็นผู้บริโภคลำบากในการคิดต้นทุนที่แท้จริงเพิ่มขึ้น จึงต้องขอให้แบงก์เฉลี่ยต้นทุนแท้จริงออกมาให้ทราบ” เกริก กล่าว
คำถามที่ว่า การขอให้ธนาคารพาณิชย์แจกแจงต้นทุนดอกเบี้ยแท้จริงออกมาให้ทราบ แม้เป็นเรื่องดีแต่ ธปท.ไม่สามารถไปคุมให้ธนาคารเฉพาะกิจทำแบบเดียวกันได้นั้น 
ส่วนจะทำให้เกิดข้อได้เปรียบเสียเปรียบเรื่องการแข่งขันหรือไม่นั้น เกริก กล่าวว่า กลุ่มลูกค้าของธนาคารพาณิชย์กับกลุ่มลูกค้าของธนาคารเฉพาะกิจถือเป็นคนละกลุ่มกัน โดยลูกค้าของธนาคารเฉพาะกิจถือเป็นกลุ่มตลาดล่างกว่าธนาคารพาณิชย์
ปัจจุบันการทำแคมเปญดอกเบี้ย 0% ของระบบธนาคารพาณิชย์นั้นมาจาก 2 ส่วน คือ การแข่งขันของธนาคารพาณิชย์ที่รุนแรง สอง คือ ธนาคารร่วมมือกับนักพัฒนาอสังหาริมทรัพย์ (ดีเวลอปเปอร์) ในการรับภาระส่วนที่ลดลง
ผลที่ตามมาแคมเปญ 0% จึงร้อนฉ่าทั้งตลาด เพราะเป็นโอกาสในการทำกำไร